NaiveNeuron/SloPal huggingface dataset:
Bagačka, Michal, poslanec NR SR (2013-02-12):
Ďakujem pekne. Ja len naozaj v krátkosti. Ako vysvetlenie toho, že čo je to škoda, to bolo v poriadku. Ale myslím si, podľa môjho názoru je, teda bol zle zvolený príklad, pretože pokiaľ trebárs vláda vykontrahuje nejaké finančné zdroje, dá si ich do rozpočtu, ona vlastne s nimi počíta. To je to isté ako v samospráve, keď mi prejde nejaký projekt, ja si ho dám do rozpočtu, ale v priebehu toho roka, pokiaľ nastane nejaký časový sklz alebo vlastným pochybením, že neprijmem nejaké VZN-ko alebo že z nejakého časového dôvodu mi ten projekt prepadne, alebo jednoducho sa nepodpíše zmluva, tak už to by som považoval za ujmu a za škodu. Takže to je v rámci štátu, je to vo veľkom, v rámci samosprávy trošku v menšom. To je môj názor.
Mierna, Anna, poslankyňa NR SR (2023-05-25):
Ďakujem pekne za slovo. Chcem vám povedať, že náš klub vám určite drží palce. Ja verím, že sa vám to teda podarí a my sme vopred prosili, nabádali svojich kolegov poslancov, aby takéto rozhodnutia nerobili, pretože sme si vedomí toho, čo to robí so štátnym rozpočtom. Takže ako jediný klub sme vlastne boli tí, ktorí za tento zákon nezahlasovali, a predtým sme vyzývali kolegov, aby za toto nehlasovali, takže je dúfam, že s tým, že nájdete riešenie také, pretože ak pani prezidentka zákon podpíše, tak budete musieť nájsť, že aby to čo najmenej bolelo občanov. Viem, že teda určite sú tam nejaké možnosti, ale teda, samozrejme, transparentne to zverejnite, akým spôsobom. Ďakujem pekne.
Susko, Boris, poslanec NR SR (2015-11-26):
Ďakujem pekne za slovo. V rozprave k uvedenému návrhu zákona vystúpili desiati poslanci. Pozmeňujúce a doplňujúce návrhy podali pán poslanec Poliačik, pani podpredsedníčka Jurinová a pán podpredseda Figeľ. Pán poslanec Hrušovský podal návrh vrátiť návrh zákona na dopracovanie. Pán predseda, dajte najprv hlasovať o návrhu pána poslanca Hrušovského vrátiť návrh zákona na dopracovanie.
Vašečka, Richard, poslanec NR SR (2020-04-20):
Ďakujem. Pán predsedajúci, prosím, dajte hlasovať o tom, že Národná rada rozhodla predmetný návrh zákona prerokovať v skrátenom legislatívnom konaní.
Paška, Pavol, predseda NR SR (2012-08-07):
Hlasujeme. (Hlasovanie.) 129 prítomných, všetci boli za. Konštatujem, že sme návrh pridelili do výboru a určili lehotu. Ďakujem pekne, dámy a páni, na základe vami schváleného postupu prerušujem teraz rokovanie programu schôdze. Chcem požiadať pána predsedu, aby zvolal, už vidím, že sa prihlásil ústavnoprávny výbor. Zajtra o deviatej budeme pokračovať druhým a tretím čítaním. Ešte raz vás chcem upozorniť, že budeme hlasovať hneď po prerokovaní v druhom čítaní a v treťom čítaní. Takže, pán predseda ústavnoprávneho výboru.
P. Hrušovský, predseda NR SR: (2003-09-09):
Prosím teraz pána podpredsedu vlády, aby z poverenia vlády uviedol ďalší návrh zákona, ktorým sa mení a dopĺňa zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, tlač 351. Nech sa páči, pán podpredseda vlády.
Hargaš, Ján, poslanec NR SR (2024-04-18):
Ďakujem za slovo. Ja tak po ľudskej stránke by som sa nad tým chcel zamyslieť, to, čo si hovoril, Ivo, že naozaj mne to vychádza, že čím lepší zákon, tak tým väčšia šanca, že kto sa nejak sprzní v tom procese. Že naozaj mňa by to naozaj zaujímalo, lebo na tlačových konferenciách sme si vypočuli na adresu PS-ka aj opozície kadečo. Tu je zákon, kde už v prvom čítaní, aj ja som vystúpil v rozprave a povedal som, že to je dôležité, potrebné, neviem čo, neviem čo, sme konštruktívni, ja naozaj nerozumiem tomu, že kde bol problém v tom, aby pán podpredseda vlády prišiel za nami, že takéto niečo potrebujeme riešiť skráteným legislatívnym konaním. Myslím, že by sme sa o tom vedeli normálne rozprávať, konštruktívne, že odkiaľ pramení tá potreba takto na hulváta to robiť. Ešte aj v legislatíve, ktorá je z princípu dobrá. Tá implementácia toho nariadenia. Takže mne to, nejde mi to do hlavy. Priznám sa, že aj ja som teraz navrhol jeden pozmeňovák do zákona pani Sakovej, tiež sa týka hospodárskeho prostredia alebo teda znižovania byrokracie, ale normálne to komunikujem s pánom štátnym tajomníkom na tom ministerstve, vysvetľujem, vecne úplne súvisí s tým zákonom, nie je to žiaden prílepok, ale normálne že konštruktívnym spôsobom. Takže mne to nejde do hlavy po tej ľudskej stránke, že prečo takto nadivoko to sem prinesiete a teda ak to je súčasť nejakej politickej hry, že buchneme to do zákona, ktorý je transpozíciou nariadenia, takže ten zákon potrebujeme, tak buchnime to tam, lebo tam nebude mať pani prezidentka možnosť to nepodpísať, tak treba, treba teraz a v tomto momente povedať, že kde je tá zodpovednosť. Zodpovednosť za to, ak to náhodou pani prezidentka odmietne podpísať, je na koalícii, pretože koalícia sa rozhodla, že do tohto zákona prilepí úplne nesúvisiacu, aj keď potrebnú, ale úplne nesúvisiacu úpravu. A dalo sa to riešiť inak, klasickým skráteným legislatívnym konaním, ale koalícia si povedala, že do toho sa jej nechce a takto to jednoducho je. Ďakujem.
Huba, Mikuláš, poslanec NR SR (2014-11-10):
Ďakujem pekne za slovo. No, počas tejto mimoriadnej schôdze neodznelo veľa optimistického, ak nerátame ten optimizmus v sebahodnotení členov vlády. A preto som veľmi rád, že kolega Poliačik sem priniesol čosi ako svetielko na konci tunela v podobe toho slovného spojenia nádej na zmenu, ešte by som to zdôraznil, nie na hocijakú zmenu, ale na zmenu k lepšiemu, lebo skúsenosť nás učí, že ani zďaleka neplatí, že každá zmena musí byť automaticky zmenou k lepšiemu. Aj to by sme mali mať neustále na pamäti. Ale to som len odbočil. Skrátka, slovné spojenie možnosť zmeny, možnosť zmeny k lepšiemu pre mňa znie ako synonymum slova nádej. A nádej je niečo, čo v súčasnosti a v súčasnom koncepte vládnutia na Slovensku sa akosi vytratilo. Nádej mi korešponduje s pojmom vízia a predstava o budúcnosti, nadchnutie sa niečím, čo nás presahuje, a smerovanie k tomu, čo nás presahuje. Toto všetko v súčasnom vládnutí na Slovensku akosi postrádam a bez tejto nádeje v podstate nejaký zmysluplný život nie je možný, a preto možno to, čo tu stále hľadáme úporne v tejto našej včerajšej a dnešnej polemike, je to, ako vrátiť vlastne do tých našich životov nádej alebo tú vieru v možnosť pozitívnej zmeny. A je to fascinujúce práve v predvečer 25. výročia nežnej. Takže celkom dobre... (Prerušenie vystúpenia časomerom.)
Ďuriš Nicholsonová, Lucia, podpredsedníčka NR SR (2019-01-29):
Pani poslankyňa Pčolinská.
V. Veteška, podpredseda NR SR: (2005-02-02):
Pokračujeme prvým čítaním o vládnom návrhu zákona o organizácii štátnej podpory výskumu a vývoja a o zmene a doplnení niektorých zákonov (tlač 1006). Vládny návrh ste dostali ako tlač č. 1006, návrh na jeho pridelenie na prerokovanie výborom máte v rozhodnutí č. 1010. Prosím ministra školstva Slovenskej republiky pána Martina Fronca, aby vládny návrh zákona uviedol.
Potocký, Milan, poslanec NR SR (2023-03-17):
Prosím, pán predseda, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
T. Cabaj, podpredseda NR SR: (2009-10-22):
Nech sa páči, pán podpredseda vlády, máte slovo.
Žiga, Peter, podpredseda NR SR (2023-12-07):
S reakciou na faktické poznámky pán poslanec Viskupič.
M. Číž, podpredseda NR SR: (2008-02-14):
(Hlasovanie.) Prítomných 132 poslancov, za návrh 80 poslancov, proti 17 poslancov, zdržalo sa 35 poslancov. Konštatujem, že sme schválili vládny návrh novely zákona č. 184/2006 Z. z. o pestovaní geneticky modifikovaných rastlín v poľnohospodárskej výrobe. Ďakujem pekne spravodajcovi. Vážené kolegyne, pokračujeme hlasovaním v prvom čítaní o návrhu poslanca Národnej rady Slovenskej republiky Pavla Minárika na vydanie zákona, ktorým sa mení a dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisoch tak, ako je to v tlači 537. Vítam spravodajcu z výboru pre kultúru a médiá pána poslanca Dušana Jarjabka a dávam mu slovo, aby uvádzal hlasovanie.
Baláž, Radovan, poslanec NR SR (2017-10-11):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona nasledovným výborom, a to výboru pre financie a rozpočet, ústavnoprávnemu výboru a výboru pre hospodárske záležitosti. Za gestorský výbor navrhujem výbor pre financie a rozpočet. Zároveň odporúčam, aby výbory uvedený návrh zákona prerokovali do 24. novembra tohto roku a gestorský výbor do 27. novembra tohto roku. Dajte, prosím, hlasovať o mojom návrhu.
Zelník, Štefan, poslanec NR SR (2019-10-28):
Hlasujeme o bodoch 2 až 9 pozmeňujúceho návrhu pani poslankyne Verešovej.
Paška, Pavol, predseda NR SR (2012-11-29):
Vaša reakcia, pán poslanec.
Žitňanská, Lucia, poslankyňa NR SR (2014-10-16):
Ďakujem pekne. Veľmi krátko. Všetci vieme, že úspešný boj proti korupcii nie je vec jedného zákona. Musí fungovať prevencia, zužovanie priestoru pre korupciu, a musí fungovať represia na všetkých úrovniach. To znamená fungujúca polícia, prokuratúra a súdnictvo. Pochopiteľne, tento zákon je, ale jeden, nazvala by som to, čriepok z tej celkovej skladačky, ktorú keď budeme mať celú vyskladanú, tak budeme môcť úspešne bojovať proti korupcii, a preto si myslím, že je podpory hodný. Ďakujem pekne.
Blaha, Ľuboš, podpredseda NR SR (2023-11-22):
Pán Matovič, ešte raz vás vyzývam, vyjadrujte sa k téme...
B. Bugár, podpredseda NR SR: (2002-02-14):
Navrhujem, aby sme pristúpili k interpeláciám poslancov . Úvodom chcem pripomenúť, že podľa § 129 ods. 4 zákona o rokovacom poriadku ústne prednesenie interpelácie nezbavuje poslanca povinnosti odovzdať svoju interpeláciu písomne predsedovi Národnej rady Slovenskej republiky. Upozorňujem tiež, že prepis záznamu interpelácie Kanceláriou Národnej rady nenahrádza povinnosť poslanca doručiť písomné znenie ústne prednesenej interpelácie predsedovi Národnej rady. Chcem vás požiadať, aby ste písomné znenie interpelácie doručili predsedovi Národnej rady cez podateľňu Kancelárie Národnej rady. Písomne do bodu interpelácie sa prihlásili zatiaľ šiesti poslanci: pán poslanec Gajdoš, Krajči, Pčolinská, Oberhauser, Slavkovská a Kolláriková. Pán poslanec Gajdoš, nech sa páči, máte slovo. Pripraví sa pán poslanec Krajči. J. Gajdoš, poslanec: Vážený pán predsedajúci, vážení členovia vlády, prvú svoju interpeláciu adresujem pánovi ministrovi hospodárstva, aj keď som jej obsah predrokoval, dohodli sme sa na riešení, pre záznam si ju dovolím prečítať. Východoslovenská energetika, a. s., v rámci transformácie a prípravy na privatizáciu vykonala isté organizačné zmeny, ktoré možno racionalizujú jej fungovanie, ale v skutočnosti zároveň značne strpčujú život občanov regiónu. Podstata problému spočíva v tom, že kontaktné miesta na zabezpečenie občianskej vybavenosti v oblasti elektroenergetiky boli v mnohých okresných mestách zrušené a presťahované do strediskových okresov. Ako príklad uvádzam zrušenie kontaktných miest v okresoch Snina a Medzilaborce a ich nahradenie jedným v okrese Humenné. Na jednej strane vláda deklaruje snahu v rámci reformy verejnej správy priblížiť služby k občanovi, na druhej strane je tu na základe ekonomických tlakov skutočnosť, ktorá strpčuje život občanovi nehoráznym spôsobom. Ak si chce občan zriadiť elektrickú prípojku či nahlásiť nejakú zmenu, tak namiesto najviac 40 km bude cestovať až 70 km. Zaplatí dvojnásobné cestovné, pretože do okrajových obcí ide len jeden autobus ráno a jeden večer, stratí celý deň, ak, nedajbože, zabudne alebo mu chýba nejaký doklad, nič nevybaví a musí si túto tortúru zopakovať. Napriek tomu, že som sa snažil dosiahnuť zmenu tohto stavu u povereného generálneho riaditeľa Východoslovenskej energetiky, neuspel som. Vážený pán minister, nemusím vám pripomínať, aká vážna je sociálna situácia ľudí žijúcich hlavne v prihraničných oblastiach východného Slovenska. Žiadam vás, aby ste sa váhou autority ministra hospodárstva Slovenskej republiky zasadili o opätovné zriadenie týchto kontaktných miest pre elektroenergetiku do všetkých okresných miest, ako to bolo pôvodne. Druhú interpeláciu smerujem na pána ministra dopravy Slovenskej republiky. Vážený pán minister, niekoľkokrát som vás interpeloval z dôvodov katastrofálneho stavu autobusovej dopravy v prihraničných oblastiach východného Slovenska... (Ruch v sále.) Neruším vás, páni? Áno? Ja počkám, ak treba.
Jahnátek, Ľubomír, minister pôdohospodárstva a rozvoja vidieka SR (2012-06-27):
Ďakujem pekne. Ja nechcem zdržiavať snemovňu touto diskusiou, lebo väčšina ľudí vlastne netuší celkom dobre, o čom sa tu my bavíme. Samozrejme, bývalý pán minister aj štátny tajomník o tom vedia, sú v obraze. Čiže je to skôr diskusia asi medzi nami. Pán exminister, jedno upresnenie k tomu, keď hovoríte, že štát nemá istotu, že bude môcť vôbec kúpiť tie rúry. Viete, keby ste si pozreli privatizačnú zmluvu, tak by ste vedeli, že štát má prednostné právo, to znamená, štát prednostne má nárok. Štát má zatiaľ všetky blokačné práva, ktoré sa našťastie nepodarilo dostať v tom marci z rúk štátu. Čiže máme naďalej tie blokačné práva. Čiže štát bude takisto spolurozhodovať o tom, aké budú nastavené kritériá pre prípadný odpredaj týchto rúr. A štát má, ešte raz opakujem, prednostné právo na ich kúpu. A na to, aby sa stanovila cena, existujú nejaké mechanizmy. Čiže nebude to určite stanovovať ani Predstavenstvo SPP, ale bude to určite nezávislá organizácia, ktorá nastaví majetok podniku. A vlastne veď hodnota tohto majetku už je aj známa. Čiže tu sa nemusíme moc tváriť, že nevieme, o aký majetok ide. Čo sa týka možnosti, či štát na to bude mať. Viete, odkúpenie týchto prepravných rúr nie je otázka zvyšovania deficitu štátneho rozpočtu, ale otázka prerozdelenia finančných aktív. Čiže to vám nezaťažuje štátny rozpočet. Je to otázka cashová. Samozrejme, cash strácate, čiže to je jediná... (Prerušenie vystúpenia časomerom.)
Jasaň, Viliam, poslanec NR SR (2014-11-09):
Ďakujem pekne. Vážený pán minister, myslím, že ste presne vystihli, o čo ide niektorým z frustrovanej opozície. Niektorí možno cítia šancu byť lídrami v tých ich ministranách, ktoré pomaly, ale iste zanikajú, tak robia všetko pre to, aby sa zviditeľnili. Je úplne trápne, ak tu niekto vystúpi a zneužíva smrť blízkych ľudí. Naozaj za toto sa treba len a len hanbiť. Ja si myslím, že nikto z nás, ktorí sme tu v klube SMER, nepotrebujeme, aby nám niekto ani zvyšoval naše ego, aby nám ani nejakým iným spôsobom nepomáhal vyzdvihnúť nás, naše osobnosti. Ja to naozaj nepotrebujem, pretože mne sa stačí pozrieť na vás a vypočuť si, ctená opozícia, čo ste tu schopní nakydať, a to ma nabudí dostatočne na to, aby som sa nenechal ničím a nikým nejakým spôsobom ovplyvňovať iným spôsobom. Vážený pán minister, ďakujem za vaše vystúpenie, pretože toto bolo príkladom vystúpenia politika, z ktorého by si mali vziať príklad všetci. My poslanci máme možnosť všetci vystúpiť a kritizovať. Na to sme tu, ale nie urážať a kydať a hovoriť o veciach, ktoré nemá nikto podložené. Ja verím, že časom naozaj vyjdú navonok, aj to, čo sa píše na sociálnych sieťach, od tých iných, že kto s kým čo pripravoval, kde sa stretával a ako sa pripravoval na túto schôdzu. Ono to raz vyjde. Ja to tu ešte nechcem čítať, ale je to tu napísané tiež.
Laššáková, Jana, podpredsedníčka NR SR (2014-09-23):
Pán poslanec Fronc.
P. Hrušovský, predseda NR SR: (2003-09-16):
(Hlasovanie.) 137 prítomných, 97 za, 8 proti, 32 sa zdržalo. Návrh sme schválili. Pristúpime teraz k rokovaniu o vládnom návrhu zákona o krajských úradoch a obvodných úradoch a o zmene a doplnení niektorých zákonov, ktorý prerokúvame ako tlač 341. Prosím teraz, aby z poverenia vlády Slovenskej republiky predmetný návrh zákona uviedol a odôvodnil minister vnútra pán Vladimír Palko. Nech sa páči, pán minister, máte slovo.
M. Číž, podpredseda NR SR: (2007-02-01):
Teraz dávam slovo pánovi poslancovi Alexandrovi Slafkovskému.
Zmajkovičová, Renáta, podpredsedníčka NR SR (2012-06-28):
Pán poslanec Kadúc.
B. Bugár, podpredseda NR SR: (2004-09-07):
(Hlasovanie.) Prítomných 119 poslancov, za návrh hlasovalo 90, proti 1, hlasovania sa zdržalo 26 poslancov, nehlasovali 2. Konštatujem, že Národná rada sa rozhodla, že tento návrh zákona prerokuje v druhom čítaní. Nech sa páči. Zs. Komlósy, poslanec: Súčasne odporúčam v zmysle § 74 ods. 1 zákona o rokovacom poriadku a v súlade s rozhodnutím predsedu Národnej rady prideliť v druhom čítaní na prerokovanie tento návrh okrem výboru pre financie, rozpočet a menu aj ústavnoprávnemu výboru, výboru pre hospodárstvo, privatizáciu a podnikanie a výboru pre pôdohospodárstvo. Za gestorský výbor navrhujem výbor pre financie, rozpočet a menu. Zároveň odporúčam, aby uvedený návrh prerokovali výbory do 13. októbra 2004 a gestorský výbor do 15. októbra 2004.
Novotný, Viliam, poslanec NR SR (2011-07-08):
Ďakujem pekne za slovo. Ja sa budem držať toho, čo väčšinou používajú vaši kolegovia z poslaneckého klubu strany SMER, teda nie som síce logopéd, ale neurochirurg, ale zdalo sa mi, že máte takú drobulinkú rečovú chybičku, naozaj nebadateľnú, ale cítil som ju trošku, a keď som dobre počítal spolu s pánom poslancom Jurčíkom, urobili ste aj tri slovné prešmyčky v čítaní podania na Ústavný súd. Keďže ste povedali, že podanie na Ústavný súd úzko, preto ho musíte prečítať, aj keď nesúvisí s predloženou novelou zákona, úzko súvisí s vaším pozmeňovacím návrhom, uvažujem o tom, či nepožiadam Národnú radu, aby ste to ešte raz prečítali pred hlasovaním, lebo naozaj nerozumel som úplne presne a myslím, že by to malo byť to odôvodnené prečítané spolu s pozmeňovacím návrhom. Toľko na odľahčenie situácie. Tieto nástroje radšej nechám strane SMER na zdržiavanie Národnej rady Slovenskej republiky. Ja chcem využiť túto faktickú poznámku skôr na informovanie pána predkladateľa pozmeňovacieho návrhu, že sa budem pýtať predkladateľa návrhu zákona pána ministra, či pozmeňovací návrh nejde nad rámec novely zákona, lebo podľa môjho názoru ide, o tom dneska nerokujeme. A na záver, keďže ešte mám trošku času, tak to využijem, veď neponáhľame sa. Chcel som vám povedať ešte toľko, že včera, keď vystúpil predseda vášho poslaneckého klubu pán Paška a hovoril o tom, že poslanci, mnohí z poslancov v tejto snemovni sú ako papagáje, hlboko som s ním nesúhlasil, ale dneska doobeda som to začal pomaličky prehodnocovať. Ďakujem pekne.
Bilčík, Vladimír, poslanec Európskeho parlamentu (2020-07-07):
Ďakujem veľmi pekne, pán predsedajúci. Dámy a páni, ďakujem pekne za spätnú väzbu a otázky. No začnem pánom poslancom Nemcom, lebo otvoril veľmi dôležitú tému zdravie a toto je aj veľká téma, ktorej venujeme veľa času v Európskom parlamente, v európskych inštitúciách, lebo vidíme, že na COVID-19 sme neboli pripravení a potrebujeme podstatným spôsobom posilniť nielen naše kapacity v členských štátoch a na Slovensku, ale vlastne aj tú spoločnú pripravenosť Európskej únie reagovať na takéto pandémie, pretože zdá sa, že sa budú opakovať aj v budúcnosti. Takže toto je veľká téma a tu chcem upriamiť aj pozornosť, kolegyne, kolegovia, na konferenciu o budúcnosti Európy, ktorá vlastne začne už túto jeseň, a bude to príležitosť diskutovať o tom, kam chceme ten európsky projekt posunúť. A myslím si, že práve otázka aj kompetencií v oblasti zdravia a posilnenie úlohy Európskej únie a hlavne aj finančného balíka na túto tému a oblasť vrátane prevencie bude veľmi dôležitá. A bude to aj príležitosť pre ľudí z národných parlamentov zapojiť sa do tejto debaty. Takže toľko poznámka. Podľa mňa to je extrémne dôležitá téma. Reakcia na pánov poslancov Kočiša a Kotlebu, ktorí mali zopár otázok, resp. poznámok k môjmu vystúpeniu. Začnem od pána Kočiša, ktorý spomínal tú korupciu. No ja som celé svoje vystúpenie ladil práve s myšlienkou, že ak to má byť jedna veľká myšlienka reformy, tak je to reforma v oblasti fungovania spravodlivosti, právneho štátu a boja s korupciou. Toto je niečo, čo sme nezvládli od ´89 na Slovensku. Potrebujeme to zmeniť a fond obnovy je príležitosť, aby táto vláda naozaj podstatné, zásadné zmeny, reformné zmeny dotiahla do konca v tejto oblasti. No a k V4. V4 je rozdelená, je slabá, potrebujeme V4, ktorá bude silná, bude európska a o to sa budeme usilovať v Európskom parlamente a verím, že o to sa bude usilovať aj drvivá väčšina poslankýň a poslancov v tomto parlamente. Ďakujem pekne.
Kollár, Boris, predseda NR SR (2022-05-05):
Prosím, prezentujme sa a hlasujeme. (Hlasovanie.) Prítomných 123 poslancov, za 88, proti 14, zdržalo sa 20, nehlasoval 1. Návrh sme schválili.
Kollár, Boris, predseda NR SR (2023-03-22):
Prosím, prezentujme sa a hlasujeme. (Hlasovanie.) Prítomných 134 poslancov, za 100, proti 7, zdržalo sa 27. Konštatujem, že sme tento návrh schválili. Nasleduje hlasovanie o bode 116 programu. Je to druhé čítanie o návrhu poslancov Kremského, Kuriaka, Libu, Vonsa, Tótha na vydanie zákona, ktorým sa dopĺňa zákon č. 57/2018 Z. z. o regionálnej investičnej pomoci. Je to tlač 1377. Dávam slovo spoločnej spravodajkyni z výboru pre hospodárske záležitosti poslankyni Miriam Šutekovej, aby hlasovanie uvádzala. (Hlasovanie o návrhu poslancov Národnej rady Slovenskej republiky Petra Kremského, Milana Kuriaka, Petra Libu, Petra Vonsa a Vojtecha Tótha na vydanie zákona, ktorým sa dopĺňa zákon č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov a ktorým sa dopĺňa zákon č. 595/2003 Z. z. o dani z príjmov v znení neskorších predpisov , tlač 1377.)
Sloboda, Vladimír, poslanec NR SR (2017-12-13):
Ďakujem pekne. Vážený pán predsedajúci, vážené panie poslankyne, vážení páni poslanci, v rozprave vystúpili traja páni poslanci, procedurálne návrhy neboli podané, preto, prosím, dajte hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c ) zákona o rokovacom poriadku prerokovať predložený návrh zákona v druhom čítaní.
Laurenčík, Milan, podpredseda NR SR (2022-03-22):
Na vaše vystúpenie tri faktické poznámky. Ako prvý vystúpi pán poslanec Eduard Kočiš, nech sa páči.
Kondrót, Maroš, poslanec NR SR (2015-02-04):
Pán predseda, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru a Výboru Národnej rady Slovenskej republiky pre hospodárske záležitosti. Ďalej, aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali do 30 dní a v gestorskom výbore do 32 dní od prerokovania v Národnej rade Slovenskej republiky v prvom čítaní.
Gibalová, Monika, poslankyňa NR SR (2015-06-18):
Ďakujem pekne. Vážená pani predsedajúca, prosím, dajte hlasovať o postúpení navrhnutého zákona do druhého čítania.
Bugár, Béla, podpredseda NR SR (2016-11-24):
Na vystúpenie pána poslanca s faktickými poznámkami dvaja. Končím možnosť sa prihlásiť do faktických. Pán poslanec Osuský.
Blanár, Juraj, podpredseda NR SR (2021-01-29):
Vyčerpali sme týmto rozpravu. Predpokladám, že pán navrhovateľ tým, že vystúpil v rozprave, asi nebude mať záujem o záverečné slovo. Pýtam sa pána spravodajcu, takisto nie. Ďakujem obom a prerušujem rokovanie o tomto bode. Pristúpime k ďalšiemu bodu dnešného rokovania a tým je prvé čítanie o návrhu poslancov Národnej rady Slovenskej republiky Mariana Kotlebu, Martina Beluského, Rastislava Schlosára a Andreja Medveckého na vydanie zákona, ktorým sa mení a dopĺňa zákon č. 120/1993 Z. z. o platových pomeroch niektorých ústavných činiteľov v znení neskorších predpisov . Návrh je pod parlamentnou tlačou 376, rozhodnutie o pridelení výborom je pod číslom 374. A poprosím pána poslanca Beluského ako predkladateľa, aby návrh uviedol. Nech sa páči.
Bugár, Béla, podpredseda NR SR (2019-10-16):
Teraz otváram možnosť sa prihlásiť ústne do rozpravy. Končím možnosť sa prihlásiť ústne do rozpravy. Dvaja. Pán poslanec Budaj, nech sa páči.
Hlina, Alojz, poslanec NR SR (2015-04-15):
Ja dávam procedurálny návrh, aby sme odrazu o jednom vrze, aby sme nemuseli znova sedieť, navrhli, že keď teraz ideme z tých neštátnych zdrojov, ako vy hovoríte, sanovať dlhy Širokého, že dajme tam odrazu, že keby náhodou Kollár nevládal platiť za tie svoje deti, že to tiež ide z toho fondu. No nech to proste, lebo doniesť niečo tak absurdné do parlamentu a tak absurdne to obhajovať, tak to znesie kľudne aj to. (Výkriky z pléna: Procedurálny návrh.)
Kollár, Boris, predseda NR SR (2021-09-28):
Dobre. Ale je to neslušné, pán Kuffa, stojíte mu chrbtom, bavíte sa, skutočne vás chcem poprosiť, s pánom kolegom choďte dozadu a tam si to vydiskutujte. Dobre? Ďakujem pekne. (Reakcia z pléna.) Ja viem, pán kolega, prosím vás pekne, nejaká slušnosť.
Kolesík, Andrej, poslanec NR SR (2015-11-11):
Ďakujem, pán predseda. Bol podaný návrh podľa § 83 ods. 1 rokovacieho poriadku nepokračovať v rokovaní o návrhu zákona. Dajte, prosím, hlasovať o tomto návrhu.
Ďuriš Nicholsonová, Lucia, podpredsedníčka NR SR (2017-10-11):
Ďakujeme pekne, pán poslanec. Ako ďalší vystúpi v rozprave pán poslanec Marosz, nech sa páči.
Blanár, Juraj, podpredseda NR SR (2022-05-03):
Pán poslanec Zahorčák s faktickou poznámkou na vystúpenie pána poslanca Richtera.
Kazda, Radovan, poslanec NR SR (2022-02-03):
Pán poslanec Kočiš, ospravedlňujem sa, ak nebudem počuť vašu reakciu následnú na mňa, lebo mám zdemolované ušné bubienky od predchádzajúceho rečníka pána poslanca Mazureka. Žiaľ, nedalo sa tomu vyhnúť v tomto prípade. Vy ste spomínali, že teda iné krajiny pomáhajú nejakým spôsobom, možno nejakými daňovými úľavami, okolité krajiny pomáhajú svojim teda občanom a teda vedie to k tomu, že napríklad od nás odchádzajú ľudia nakupovať do okolitých krajín. No, netýka sa to tejto témy. Táto téma hovorí o 200-miliónovom, teda o 200-eurovom príspevku seniorom, teda dôchodcom, ale áno, samozrejme, odpoviem aj tak, zareagujem aj tak. Stáva sa to, jasné, znižovať dane je veľmi dobrá vec, je to fajn nástroj a dá sa povedať, že morálny nástroj. A dokonca je aj správne, keď niektoré krajiny okolité robia takúto, takýto cenový tlak takýmto dampovaním, respektíve ani nieže dampovaním, ale znižovaním sadzieb vytvárajú istý tlak pre inú krajinu, je to veľmi dobré, táto súťaž, ale iba v prípade, že teda tá krajina na to má, hej, že tá krajina má nejaký rozpočet a môže si dovoliť odobrať z toho rozpočtu, resp. neprijímať do rozpočtu tie peniaze. Čo teda v tomto prípade vôbec nevieme, ako to prebieha v Poľsku, ako to prebieha v ďalších krajinách, takže nemôžeme to vyhlásiť za správne konanie ani za nesprávne, lebo tie dáta jednoducho nemáme. To je proste číry fakt. Takže v prípade takýchto, takýchto daňových nejakých úľav, áno, samozrejme, princíp je veľmi fajn, pokiaľ na to tá krajina má, pokiaľ tento si môže dovoliť a vopred ušetrila teda nejaké prostriedky a vie, že nebude toľko potrebovať do štátneho rozpočtu. Ale inak, ak to nemá, tak to nie je správne konanie.
Grendel, Gábor, podpredseda NR SR (2022-11-10):
Pán poslanec Čepček má doplňujúcu otázku, nech sa páči.
Hrnčiar, Andrej, podpredseda NR SR (2018-10-17):
Poslanec Blaha.
P. Paška, predseda NR SR: (2006-08-02):
Pán podpredseda Číž bude reagovať.
Glváč, Martin, podpredseda NR SR (2018-09-12):
Ďakujem. S faktickými poznámkami dvaja poslanci. Končím možnosť prihlásiť sa. Pán poslanec Osuský.
Golian, Ján, poslanec NR SR (2010-12-03):
Ďakujem za slovo. Pán kolega, vo vašom vystúpení ste povedali toľko vecí, že naozaj ľudia, ktorí o tom veľa nevedia, tak môžu mať z toho bolenie hlavy. Ja vám chcem pripomenúť, že prioritou minulej vlády bolo poľnohospodárstvo. Rovnako vám chcem však ale povedať, že podľa vyhlásenia Slovenskej poľnohospodárskej a potravinárskej komory nikdy napriek tomu, že také kvantum peňazí sa do poľnohospodárstva nedostalo, sa dostala do úplného závozu, dostalo sa do kritického stavu napriek tým vysokým dotáciám. Škoda, že sa tými návrhmi, ktoré ste hovorili, a tými citáciami zo Spojených štátov neriadili a neaplikovali ste ich do praxe, keď ste to viedli a keď to bola vaša priorita a keď sa do toho naliali toľké obrovské peniaze. Len v úzadí sa hovorili legendy o tom medzi poľnohospodármi, ako výpalníci z Ladomerskej Viesky chodili a kasírovali tých, ktorí tie peniaze brali. Na to ste mali myslieť. A ako sa preorientovala výroba v poľnohospodárstve. Klesli sme s produkciou, že za nami je už len Estónsko, Lotyšsko a Litva. Sme na poslednom mieste zo stredoeurópskych krajín. Oplatilo sa vďaka masívnemu systému dotovania nerobiť. Ten, kto nezasial, nerobil, kto nerobil produkciu, ten najviac bohatol. Dojímalo ma to, že sa tak staráte o našich voličov. Naši voliči najlepšie vedia, čo majú urobiť, a nemusíte mať starosť o to, že by nevedeli, ako sa majú správať. Dovolím si na záver povedať, že napriek žalostnému stavu, v akom poľnohospodárstvo sa vďaka vášmu riadeniu dostalo, vláda neoslabila tento rezort a dala naozaj dostatočný balík peňazí... (Prerušenie vystúpenia časomerom.)
Kondrót, Maroš, poslanec NR SR (2019-09-18):
Ďakujem pekne, pán predsedajúci. V mene troch poslaneckých klubov dovolím si navrhnúť, aby sme bod v pôvodnom čísle 137, návrh na voľbu kandidátov na člena Regulačnej rady, prerokovali zajtra o 16.30 hod. a voľbu vykonali o 17.00 hod. Ďakujem.
Pellegrini, Peter, predseda NR SR (2014-12-04):
Pán poslanec Kadúc, máte procedurálny návrh? Nech sa páči.
Drobný, Stanislav, poslanec NR SR (2017-12-07):
Ďakujem za slovo. Vážený pán... (Prerušenie vystúpenia predsedajúcim.)
Kuffa, Štefan, poslanec NR SR (2021-09-29):
Ďakujem za slovo. Pán generálny prokurátor tuná môže aj to vidieť, ako sa prijíma legislatíva v pléne Národnej rady. Vidíte, pán generálny prokurátor, vašu tri šesť trojku tu keď predložia, tak to len tak zmietnu zo stola, prosím vás pekne. A čo budete potom robiť vy? (Reakcie z pléna.) Naozaj zostane tá Generálna prokuratúra už len naozaj len také fiasko, ako trhací kalendár nejaký... (Prerušenie vystúpenia predsedajúcim.)
Kuffa, Štefan, poslanec NR SR (2012-11-30):
Pozdravujem všetkých kolegov, kolegyne. Vážená pani predsedajúca, pán minister, ono je to, sme to tu už toľkokrát hovorili, ale každé zvyšovanie daní prináša menej peňazí do štátneho rozpočtu. Je to už aj osvedčené nielen v našej krajine, ale aj v iných krajinách a aj v minulosti tomu tak bolo. Vždycky, paradoxne, zníženie daní prinieslo vždy viac peňazí do Štátnej pokladnice. Nebude tomu ani teraz tak. Pracovné miesta, naozaj už aj je to vidieť, že odchádzajú do susedných krajín, do susedných štátov, čo je veľmi tiež zlým signálom. A strata 10-tisíc pracovných miest na našom Slovensku je takým aj veľkým drastickým zásahom do našej ekonomiky. Tým pádom ani nebudú tie príjmy do štátneho rozpočtu prichádzať tak, ako sa očakávalo. Včera aj pán minister však sám to aj rozprával, aj predvčerom, a bol aj z toho nervózny. Nezávidím mu tú situáciu. Rovnako ja si viem predstaviť, že je možné znížiť aj služby štátu za nezmyselné služby, ako tu to bolo aj predložené včera, tie správne poplatky za nezmyselné predlžovanie platnosti stavebných povolení, ohlásenie drobnej stavby, stavebných úprav, udržiavacích prác a už aj právnické a fyzické osoby. Tam je to viac, tak nechcem sa tomu tak venovať, ale vedel by som stadiaľ povyhadzovať tie služby, ktoré štát by naozaj nemusel poskytovať a zároveň aj vyberať tieto peniaze. O chvíľu budeme naozaj, zavedieme poplatky za to, že si ľudia nielen terénne úpravy, ale porýľujú záhradu. A v krátkosti chcem povedať aj podporiť pani predsedajúcu, aby sme naozaj tuná štátny znak nezakrývali, tak ako to bolo prednedávnom, tu bola dúhová vlajka, teraz úmrtný list. Tak keby to bol aj úmrtný list premiéra či prezidenta, nemá to tu čo robiť. (Prerušenie vystúpenia časomerom.)
Laššáková, Jana, podpredsedníčka NR SR (2015-05-15):
Nech sa páči, pán poslanec Martvoň.
Matovič, Igor, poslanec NR SR (2023-12-13):
Ďakujem pekne. Mne sa, Peťo, na tebe veľmi páči, že držíš tému a je vidieť, že ti záleží, či už na malých deťoch, ktoré vyrastajú najmä v osadách, alebo teda aj na ľuďoch, ktorí patria do rómskej komunity. A máš pravdu, akože Fico tu blúzni, ale však o tom, že pomaly legálna migrácia to je riešenie, takto bude znižovať alebo zvyšovať počet ľudí pracujúcich na Slovensku, ale aby sa pozrel na Slovensko medzi ľudí, ktorými pohŕdal, to jeho ani nenapadne. Jednoducho on nevidí v tých ľuďoch potenciál pre Slovensko. On v Rómoch vidí presne to isté, čo Mazurek, to isté, čo Kotleba. Jednoducho objekt nenávisti, do ktorého sa oplatí hádzať šípky, jak do woodoo, alebo pichať ihly, jak do woodoo bábiky v čase pred voľbami, kedy treba naháňať percentá. A presne to krásne bolo vidieť aj počas teda minulej vlády v predošlom volebnom období, kedy sa potreboval z toho bahna, kedy bol normálne doslova obliaty krvou Jána a Martiny, potreboval to nejakým spôsobom zo seba zmyť, tak neštítil sa toho, že Rómovia boli ten objekt, kam sústredil nenávisť, lebo potreboval, ulakomil sa na voličov Kotlebu a Mazureka. Ja som pred jedenástimi rokmi bol v Žehre a vtedy som tam natáčal jedno videjko, krátke, taký rozhovor s Peťou. Tá mala vtedy osem rokov, dnes má devätnásť. A bolo to možno päťminútové video a aj sa nachádza na YouTube a to dievča vtedy osemročné na konci, keď som sa jej opýtal, že čo by tak zapriala ostatným ľuďom na Slovensku, tak sa na chvíľku zamyslela a povedala: prácu, aby ľudia mali prácu. A ja som naozaj hlboko presvedčený, že Rómovia na Slovensku chcú mať prácu a nie sú... (Prerušenie vystúpenia časomerom.)
Blaha, Ľuboš, poslanec NR SR (2013-04-16):
Ďakujem. Pán kolega Frešo, celkom legitímne ste tu predstavili pravicový program, ktorý naozaj dokola ide, dokola stojí na tých istých dogmách a mantrách, po prvé znížiť dane pre biznismenov a pre tých najbohatších, to je klasická vaša politika. Kopete za ten kapitál neustále veľmi snažne. Ale poviem vám tak, keby ste tie dane znížili aj na nulu, tak pokiaľ tí podnikatelia nemajú pre koho vyrábať a nie je dopyt v Európe, tak vyrábať jednoducho nebudú. Tie vaše pravicové dogmy sú proste úplne mimo misu. Druhá vec, znížiť sociálne dávky občanom. To je, tu sa prejavuje ten klasický pravicový cynizmus. Povieme, že ľudia vlastne, oni nemajú motiváciu pracovať, to je vaša filozofia. Všetci tí ľudia chcú pracovať, len je tu také niečo, pán kolega, asi ste si nevšimli, ako kríza, ktorá napriek tomu, že oni chcú pracovať, si prácu nájsť nevedia. Toto keby ste si konečne uvedomili, možnože by ste prestali s tým cynickým prístupom a neobviňovali ste ľudí, ktorí nemajú prácu, že oni nechcú pracovať. A ešte ich potom trestali tým, že im budete brať sociálne dávky. To je tak niečo nehorázne, že, ale, pán Frešo, no. Tretia vec. Chceli by ste upraviť Zákonník práce čo najvhodnejšie pre biznismenov. Opäť sme pri tom istom. Opäť kopete za biznis, opäť kopete za podnikateľov, ale absolútne vám nezáleží na ochrane práce, na ochrane zamestnancov. To je typická pravica. A ja som rád, že to ľudia počujú, že čo vlastne vy chcete docieliť. Chcete, aby tu tento štát fungoval pre zopár percent ľudí, tých najväčších biznismenov, a aby ľudia otročili na týchto ľudí, ale toto naozaj SMER nikdy nedopustí. No a posledná vec. Ja neviem, čo vás vedie k tomu, že máte pocit, že môžete niekoho poúčať z ekonómie. Vy sa fakt cítite ako ekonóm? Kedy ste naposledy držali nejakú ekonomickú knižku od vysokej školy? Naposledy Samuelson, že mám pravdu?
Hrnčiar, Andrej, podpredseda NR SR (2018-11-29):
Pán poslanec Mihál, reakcia.
Jurinová, Erika, podpredsedníčka NR SR (2013-03-13):
Ďakujem pekne, pán minister. Chce zaujať stanovisko pán spravodajca? Nie. Prerušujem rokovanie o tomto bode programu. Pokračovať budeme rokovaním o dvoch bodoch schváleného programu, ku ktorým bude zlúčená rozprava, ako to bolo odhlasované pri schvaľovaní návrhu programu. Ide o prvé čítanie o vládnom návrhu zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov . Vládny návrh zákona má tlač 384. Návrh na jeho pridelenie na prerokovanie výborom je v rozhodnutí č. 371. Druhým bodom je prvé čítanie o návrhu poslancov Národnej rady Slovenskej republiky Jozefa Mikuša a Viliama Novotného na vydanie zákona, ktorým sa dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov . Návrh zákona má tlač 395. Návrh na jeho pridelenie na prerokovanie výborom je v rozhodnutí č. 378. Prosím pani ministerku Zuzanu Zvolenskú, aby vládny návrh uviedla, nech sa páči.
Bartek, Michal, poslanec NR SR (2024-02-07):
Ďakujem veľmi pekne za slovo, pán predsedajúci. Pani poslankyňa, opisovali ste, teda aj odôvodňovali ten dôvod, že prečo ste tu a prečo takáto obštrukcia aj z vašej strany tu je a teda priblížili ste nám aj rôzne modelové situácie a teda týmto ste sa snažili obhajovať tú vašu obštrukciu. No mne sa skôr páčilo vyjadrenie práve vášho podpredsedu Progresívneho Slovenska, ktorý presne 14. 1. povedal toto: „Blížia sa prezidentské voľby a vďaka tomuto naťahovaniu sa robí téma z toho celého. To má reálny politický význam potom vo voľbách, kedy to bude aj veľmi veľká politická téma." Čiže váš podpredseda vášho hnutia Progresívneho Slovenska sa len priznal, že táto v podstate obštrukcia z vašej strany a ten cirkus okolo toho všetkého nemá slúžiť na nič iné, len aby ste dláždili cestu vášmu kandidátovi Ivanovi Korčokovi do prezidentského paláca. Ďakujem za pozornosť.
Bugár, Béla, podpredseda NR SR (2018-03-14):
Pani poslankyňa Verešová.
Liba, Peter, poslanec NR SR (2021-07-02):
Teraz pristúpime k hlasovaniu o pozmeňujúcom návrhu z rozpravy. Dajte, prosím, hlasovať o pozmeňujúcom návrhu poslanca Miloša Svrčeka.
Sulík, Richard, predseda NR SR (2010-12-15):
Pán Brocka? (Hlasy v sále.) Ďakujem pekne. Otváram rozpravu. Do rozpravy som nedostal žiadnu písomnú prihlášku a pýtam sa, kto sa chce prihlásiť ústne? Tak, jeden poslanec. Uzatváram možnosť sa prihlásiť. Pán Somogyi, máte slovo, nech sa páči. Máte rečnícky pult, poďte.
Bugár, Béla, podpredseda NR SR (2019-10-23):
A trošku peňezí nezaskoží. Takže... (Povedané so smiechom.) Aj peniaze potrebujeme. Takže na vystúpenie pána poslanca s faktickými poznámkami traja. Pán poslanec Grendel.
V. Veteška, podpredseda NR SR: (2008-04-04):
Panie poslankyne, páni poslanci, nasleduje prvé čítanie o návrhu poslankyne Národnej rady Slovenskej republiky Kláry Sárközy na vydanie zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a o zmene a doplnení zákona č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov (tlač 578). Rozhodnutie na pridelenie výborom č. 590. Teraz prosím pani poslankyňu Sárközy, aby návrh zákona uviedla. Nech sa páči.
Kozelová, Monika, poslankyňa NR SR (2021-07-02):
Pán predseda, poprosila by som o hlasovanie dnes po skončení všetkých bodov.
Karahuta, Jaroslav, poslanec NR SR (2021-05-05):
Ja mám ten istý návrh, výbor pre pôdohospodárstvo a životné prostredie bude o dvanástej hodine. Ďakujem pekne.
Blanár, Juraj, podpredseda NR SR (2021-09-22):
Vážené pani poslankyne, páni poslanci, pýtam sa, či má niekto záujem sa prihlásiť ústne do rozpravy. Pán poslanec Miroslav Suja, pán poslanec Richard Vašečka, pán poslanec Eduard Kočiš, pani poslankyňa Katarína Hatráková, pán poslanec Tomáš Taraba a pán poslanec Štefan Kuffa. Ak sú to všetci, uzatváram možnosť prihlásiť sa do rozpravy ústne. Ako prvý vystúpi pán poslanec Miroslav Suja. Nech sa páči.
Hanuliaková, Jana, poslankyňa NR SR (2024-01-17):
Pán Sulík, veľmi dobre ste popísal, aké je dôležité, aby návrh na zmeny v zákone prešiel riadnym legislatívnym konaním, a prečo je dôležité, aby sa predkladateľ vysporiadal aj so všetkými pripomienkami. Vy ste aj uviedol ten príklad s pečením pizze, len ja si myslím, že nám tu nefunguje nielen ten recept, ale ani piecka. A je veľká škoda, že vládna koalícia chce naozaj silou-mocou pretlačiť tento zákon. Síce sa už ozývajú nejaké hlasy z vládnej koalície, že treba urobiť nejaké zmeny, ale obávam sa, že či im to môžeme vôbec veriť. Ak by mali úprimný záujem urobiť to najlepšie pre ľudí na Slovensku, tak by naozaj využili ten riadny legislatívny proces. Tam sa mohli naozaj vychytať všetky tie nedostatky, ktoré, ktoré vlastne aj my tu už štyri dni alebo koľko, aj viacej, im hovoríme. A uviedol ste aj konkrétne príklady zmien, ktoré ak prejdú, napríklad pri znižovaní sadzieb alebo pri tých premlčacích lehotách, tak môžu mať naozaj veľké dopady na spoločnosť, a preto ja naozaj ešte raz z tohto miesta vyzývam koalíciu, aby tento návrh zákona stiahla a dala ho do riadneho legislatívneho procesu. Ďakujem.
Novotný, Viliam, poslanec NR SR (2014-11-08):
Ďakujem pekne za slovo. Tak ja chcem pogratulovať novému ministrovi zdravotníctva k vymenovaniu a k jeho prvému vystúpeniu v pléne Národnej rady. Teším sa na spoluprácu, ktorú, verím, začneme už budúci týždeň s pánom ministrom na výbore pre zdravotníctvo, pretože pán minister chce prešetriť kauzu nákupu predraženého cétečka. Chcem to aj my poslanci, piati sme podpísali zvolanie mimoriadneho výboru. Chceme mať všetky informácie, čo sa to vlastne v tej piešťanskej nemocnici stalo, pretože akokoľvek pán minister tu hovorí o tom, že vlastne to šetrenie to ukáže, pán premiér Fico priznal vinu. Nie je predsa možné odsúťažiť nákup nového CT prístroja za 1 mil. eur a potom nová správna rada, kde majú štyroch zo šiestich, má nominantov strana SMER, zruší tento tender, vypíše nový tender a kúpi cétečko za 1,6 mil. Pán premiér priznal vinu veľmi rýchlo a konal. To, čo chceme vedieť, je poznanie pozadia všetkých úspešných tendrov spoločnosti Medical Group SK, budeme to žiadať na výbore pre zdravotníctvo, v ostatných štátnych nemocniciach. Hovorí sa tu o trenčianskej nemocnici, kde Medical Group uspel a dodáva cétečko, martinskej Univerzitnej nemocnici, kde Medical Group uspel a dodáva mamografický prístroj. Medical Group dodáva aj lieky prostredníctvom Všeobecnej zdravotnej poisťovne. Jednoducho sa mu v štátnom zdravotníctve neobyčajne darí. A budeme požadovať na výbore pre zdravotníctvo aj poslanecký prieskum v týchto nemocniciach, aby sme na tvári miesta poznali, čo sa to vlastne deje v slovenskom zdravotníctve, lebo ja mám stále takýto pocit, ktorý tu už opakovane dnes hovorím, že pán premiér preto tak rýchlo prehodil pani ministerku Zvolenskú cez palubu, pretože vie veľmi dobre o tom, že tu prebieha tunelovanie verejných zdrojov nominantmi strany SMER v zdravotníctve, je tu veľa podozrení a treba na to dávať jasné odpovede, nie všeobecné.
Laššáková, Jana, podpredsedníčka NR SR (2015-09-17):
S reakciou pán poslanec Blaha, nech sa páči.
Žitňanská, Lucia, poslankyňa NR SR (2019-12-04):
Ďakujem veľmi pekne. Áno, aj ja som rada, pán minister, že ste vystúpili v rozprave. Áno, podobne ako pán poslanec Dostál, ja som tiež presvedčená o tom, že tie argumenty, ktoré boli použité teraz, sú vlastne ešte horšie ako ten základ, pretože keď ani neočakávame, že sa to disciplinárne konanie začne alebo bude vznesené obvinenie, no tak presne nastane táto situácia, že proste sprovodíme z obehu sudcu na pol roka alebo na rok a potom sa vráti a bude rovnako nedôveryhodný ako predtým, možno ešte viac, pretože bude mať na sebe ten placet, že už Súdna rada mu raz pozastavila výkon funkcie. Doplatíme mu to, čo sme mu nevyplácali ten rok, a bude súdiť ďalej a s dôveryhodnosťou justície sa absolútne nikam nepohne. A navyše, čo je to za argument, že nie je žiaduce, aby teraz súdil. To predsa nie je argument. Kto to posúdi? Pretože to je iná situácia, keď povedzme človek neuspeje s návrhom na disciplinárne konanie alebo neuspeje sa s obžalobou v rámci trestného konania. Tam je riadny proces. A keď nie sú dôkazy, tak ten človek sa aj nejako riadne očistí v rámci toho procesu. Ale tu neni nič. Tu je proste subjektívne rozhodnutie Súdnej rady v konečnom dôsledku.
Blaha, Ľuboš, poslanec NR SR (2019-09-13):
Nuž, dobre sa to vyvíja. Konečne je tá schôdza o tom, o čom mala byť od počiatku, a na trestnú lavicu sa postavil Igor Matovič, pretože tam patrí. A teraz tu predniesol svoju reč obhajoby, teda ako to, akou obeťou on bol vlastne a ako všetci sú zlí a všetci mu len ubližujú a on s Riškom Sulíkom sú tie obete. Nuž, viete, pán kolega Matovič, ako tu už naznačil aj pán poslanec Tomáš, vy ste ten švárny Igor, ktorého temné sily dotiahli do toho Five Star Residence a spravili z vás obeť. Vy ste obeť, ktorú temné sily zobrali a strčili ju do tej Fabie, aby ste mohli spáchať s mamičkou daňové podvody? Vy ste tá obeť, ktorá kvôli satanovi musela urobiť podvody s Vandákom? To všetko len zlé sily, ktoré vás ovládajú? Tento pohľad je neuveriteľne, ale neuveriteľne smiešny. Ale mňa najviac mrzí na tom, že vy už strácate ale absolútne súdnosť, keď zneužívate ešte aj v tomto prípade smrť Jána a Martiny, pretože tancovať na hrobe týchto dvoch mladých ľudí ešte rok a pol po ich smrti je neuveriteľné morbídne. A keby sme teraz zobrali logiku, že čo keby sa bolo bývalo stalo, tak v prvom rade vy ste ten vinný, ktorý sa stretával s Kočnerom, až 6 hodín s ním diskutoval namiesto toho, aby ste sa snažili ho dostať do väzenia. Ja mám tento istý názor aj vo vzťahu k pani prezidentke Čaputovej, ktorej sa vraj podľa jej poradcov vyhrážal pán Kočner a ona to nešla nahlásiť polícii, a keby vtedy išla na tú políciu, tak možno by bol Kočner zavretý a možno by sa nestalo to, čo sa stalo. Čiže poďme, keď týmto spôsobom chcete analyzovať túto situáciu, tak ste vinný v prvom rade vy a vaša liberálna banda. A ten základný kontrast, ktorý tu ja vidím, a spomenul ho aj pán predseda vlády, je v tomto: Počas Matoviča, počas vlády, kde sedel aj Matovič, bol Kočner miláčikom Markízy, raňajkoval so Sulíkom a mojkal sa s Matovičom. Počas našej vlády sedí Kočner v base. Toto nevysvetlíš, ty obeť.
Vavrek, Štefan, poslanec NR SR (2019-11-27):
Ďakujem pekne za slovo. Vážený pán predsedajúci, milé kolegyne, kolegovia, predkladám spoločnú správu výborov Národnej rady Slovenskej republiky o výsledku prerokovania návrhu poslancov Národnej rady Slovenskej republiky Irén Sárközy, Tibora Bastrnáka, Bélu Bugára a Pétera Vörösa na vydanie zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov (tlač 1723a) v druhom čítaní. Národná rada Slovenskej republiky uznesením č. 2181 z 22. októbra 2019 pridelila predmetný návrh zákona na prerokovanie týmto výborom: Ústavnoprávnemu výboru Národnej rady Slovenskej republiky, výboru pre financie a rozpočet a výboru pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť ústavnoprávny výbor uznesením č. 781 z 19. novembra 2019, Výbor Národnej rady pre financie a rozpočet uznesením č. 513 z 10. októbra 2019 a Výbor Národnej rady Slovenskej republiky pre hospodárske záležitosti o predmetnom návrhu nerokoval, pretože, nerokoval, lebo nebol uznášaniaschopný. Z uznesení výborov Národnej rady Slovenskej republiky uvedených pod bodom III tejto správy nevyplývajú žiadne pozmeňujúce a doplňujúce návrhy. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky návrh schváliť. Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 415 z 26. novembra 2019. Týmto uznesením výbor zároveň ma poveril ako spoločného spravodajcu predložiť návrhy podľa § 81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky. Ďakujem, skončil som.